33. schôdza NR SR - 2.deň - A. dopoludnia
Dátum: 2025-03-26
Poslanec: Dvořák, Oskar (PS)
Druh vystúpenia: Vystúpenie v rozprave

20. Ďakujem za slovo, pán predsedajúci. Budem sa teda držať teraz výhradnejšie viac témy skráteného legislatívneho konania. Ja potom aj tie vecné výhrady potom v samotnej rozprave k zákonu uvediem, ale z nášho pohľadu to skrátené legislatívne konanie nie je opodstatnené a to z viacerých dôvodov. Tie dôvody toho omeškania, však si to trošku zrekapitulujme, ako sme sa dostali do tohto bodu, sú viac-menej politické. Či už rozprávame o pláne obnovy, alebo či už rozprávame o samotnej reforme, ktorá je na neho naviazaná, a teda mali by byť nejakým spôsobom prepojené, tu už meškáme naozaj že niekoľko rokov, dva roky. Táto vláda je pri moci, už teda rok a pol to bude a to meškanie si naozaj spôsobili sami nejakou neaktivitou. Ja si pamätám množstvo vystúpení v minulom roku, či už sme tu mali rôzne odvolávania pani Dolinkovej alebo rôzne vystúpenia k programovému vyhláseniu vlády ešte na začiatku, sme dôležitosť tejto reformy zdôrazňovali a opakovane sme teda vyzývali na to, že však nech sa s ňou teda pohne, kde to viazne. No a dočkali sme sa jedného momentu a ten moment bol taký, že pani ministerka Dolinková minulý rok vydala sieť teda záchrannej zdravotnej služby a ona sa vlastne ani tým netajila. Mala takú arogantnú komunikáciu, že vlastne hovorila, že toto je iba akože nejaká sieť, to je iba akože sieť, to iba my robíme vlastne preto, aby sme upokojili Európsku komisiu. Tak keď teraz príde aj argumentácia od ministerstva alebo od tejto vlády o tom, že vlastne musíme narýchlo, narýchlo prijímať nejakú reformu kvôli plánu obnovy, tak ja sa pýtam, že tak nie je tá Európska komisia už uspokojená po tom kroku pani Dolinkovej z minulého roku? Zároveň teda my vieme, že na tej reforme sa pracuje, však rozprávali sme sa aj na výboroch o nej dlhšie, ona už bola vo finálnych fázach, sa dá povedať, už vyše roka, ale následne do toho prišli rôzne škriepky v koalícii alebo angažovanosť ministra Tarabu, ministra životného prostredia, ktorý sa tu angažuje a zdržuje teda ten samotný proces kvôli nejakým, pravdepodobne ja si dovolím len tuto polemizovať, hypotetizovať, že pravdepodobne kvôli nejakým záujmom, neviem akým, ale sú to nejaké veľmi pofidérne záujmy, keď si minister životného prostredia chce natlačiť do zákona o záchraniek a chce si tu vylobovať nejaký priestor o tom, aby hovoril, ako to vyzerá. My zároveň sme, že, a keď sa pozrieme aj na to samotné pripomienkové konanie, však vy ste išli aj skráteným pripomienkovým konaním, ktoré bolo ešte v októbri, v októbri ste išli skráteným pripomienkovým konaním, kde ste hovorili, že potrebujete sa ponáhľať, aby táto reforma bola rýchlo, rýchlo, rýchlo prijatá, aby sme teda mohli pokračovať ďalej aj v ostatných reformách, v nariadeniach a podobne. No následne však v tých samotných pripomienkach, v tom skrátenom pripomienkovom konaní, v medzirezortnom pripomienkovom konaní vám to vyčítali aj odbory. Odbory vám hovorili, že toto je veľmi krátka doba na to, aby sa všetci relevantní aktéri v tom sektore vedeli vyjadriť. No a nakoniec teda ukončili ste ho, však to trvalo, v polke októbra ste ho mali ukončené a ukázalo sa teda, že úplne zbytočne ste išli tým skráteným medzirezortným pripomienkovým konaním, pretože následne kvôli ministrovi Tarabovi sme tu ešte tri mesiace teda čakali na to, že čo sa bude diať a po troch mesiacoch sme tu prišli teda a ukázalo sa, že však oveľa viac času mohlo byť. Však to presne aj k tej reforme. Ja by som tu mohol, nebudem to čítať, ale keď si už človek pozrie len záznam z toho pripomienkového konania, tak pozrie sa, že množstvo aktérov naozaj tam akože vyjadruje sa kvôli tomu, že ideme tým zrýchleným režimom. Úplne zbytočné. Zároveň teda ja, mne príde zvláštne, že sa tak ako kebyže veľmi ponáhľame s tou reformou takto na poslednú chvíľu, ale ešte sa tu ideme rozprávať o niečom, čo má vplyv teda na tú samotnú záchrankovú sieť, ako bude vyzerať, to samotné rozhodnutie. To je to najdôležitejšie. My tu robíme, tlačíme tu v skrátenom legislatívnom konaní nejaký obsah, aké budeme mať posádky, aké budú mať vybavenie, aké budú povinnosti, čo sa bude teda diať, ku komu pôjdu, ku komu nepôjdu, zriadzujeme novú linku. To má veľký vplyv na to, ako bude vyzerať tá samotná záchranková sieť, ako rozloží tie konkrétne body, a to je to najdôležitejšie, a zároveň to bude mať aj vplyv teda na, no malo by to ideálne mať vplyv na rozloženie zdrojov z plánu obnovy, že kam budete investovať peniaze teda z plánu obnovy, z európskych fondov na základe tejto reformy. No ale už podľa slov ministerky Dolinkovej, keď sa pozriem minulý rok, keď sa prijala nejaká akože sieť, tak pravdepodobne s tým plánom obnovy už postupujete, aby ste stihli projektové dokumentácie, aby ste stihli obstarávania, aby ste to stihli teda postaviť. Čiže hovoriť, argumentovať teda tým plánom obnovy je zbytočné, pretože aj tá sieť teda už pravdepodobne ide trošku nezávisle od toho, kde my ideme investovať peniaze. Teraz už vieme teda povedať, že peniaze z plánu obnovy pravdepodobne nebudú zainvestované najefektívnejšie podľa toho, ako tu budeme mať tú finálnu sieť určenú. No a zároveň, ťažko sa diskutuje o obsahu aj kvôli tomu, že to tlačíte teda tým skráteným legislatívnym konaním, ťažko sa diskutuje o obsahu, keď vy nám vlastne neukážete zároveň aj s tým samotným zákonom tú sieť, nezverejníte tú sieť, aspoň nejaké informačné materiály. Keby ste to aspoň ukázali, dobre, však teda počul som vyjadrenia, že za týždeň, za dva to možno pôjde do pripomienkového konania, ale tak to už to budeme mať schválené, to už nebudeme vedieť tie samotné vplyvy. Zároveň ideme skráteným legislatívnym konaním a my už tu máme teda avizované, že príde množstvo, ale množstvo naozaj alebo, ja neviem, výraznejšie zmeny v tejto samotnej reforme a zároveň sa môže stať opäť to, čo sa stalo napríklad s eReceptami alebo sa stalo s mnohými inými vecami, ideme v skrátenom legislatívnom konaní, prídu rozsiahle pozmeňováky, pozmeňováky, ktoré menia ten obsah tej samotnej reformy, zase sa môže stať chyba, zase nevieme, aký to bude mať ten rýchly vplyv na to, ako tá sieť bude vyzerať. No teda takto naozaj legislatíva by sa nemala tvoriť a ja už sa tak akože trošku ako mlynček opakovací tuto cítim za týmto pultom, pretože toto, žiaľ, zažívame pri väčšine tých reforiem alebo väčších opatrení, že idete v skrátenom legislatívnom konaní, snažíte sa tie lehoty proste tlačiť, čo najviac sťahovať, potom sa stretneme s nejakými politickými problémami, že niekto začne kričať, či už začne kričať nejaká asociácia, či už začne kričať koaličný partner, či už zaseknutý parlament. Potom vlastne zistíme po tom zaseknutí, že vôbec sme nemuseli tie lehoty skracovať a mohli sme o tom normálne diskutovať, v normálnom procese. Potom sa to teda rozbehne po troch-štyroch mesiacoch väčšinou, tie vaše opatrenia, a potom pokračujeme teda v skrátenom legislatívnom konaní, resp. rozbiehame ho znova. No a v tom skrátenom legislatívnom konaní si sami spôsobíte zdržanie a v tom zdržaní teda prichádzajú ešte v tej rýchlosti, čo my tu za jeden-dva dni máme takúto veľkú obsiahlu reformu schváliť v parlamente, tak tu prichádzajú obrovské pozmeňováky, ktoré nevieme, aký budú mať vplyv, a zároveň je to nekompletné. Ja sa viac, už to nebudem naťahovať, lebo by som rozprával o tom obsahu tej reformy, ale ja sa teda vyjadrím aj, že čo vidím teda, že sú nejaké nedokončené, možno nevysvetlené, nejasné veci alebo veci, ktoré tam nie sú zahrnuté, tak tomu sa už budem teda k samotnej podstate, samotnej rozprave toho zákona vyjadrovať. Tak ďakujem zatiaľ za pozornosť.